Source: http://ec.europa.eu/civiljustice/interim_measures/interim_measures_hun_mt.htm
Timestamp: 2015-10-10 01:31:34+00:00
Document Index: 2055770

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Kummissjoni Ewropea - Network gudizzjarju ewropew - Miżuri temporanji u miżuri ta’ prekawzjonijiet - Ungerija
> Miżuri temporanji u miżuri ta’ prekawzjonijiet
> Ungerija
L-aħħar aġġornament: 22-08-2007
Miżuri temporanji u miżuri ta’ prekawzjonijiet - UngerijaDin il-paġna issa skadiet. Il-verżjoni tal-lingwa oriġinali ġiet aġġornata u trasferita lejn il-Portal Ewropew tal-Ġustizzja elettronika.
X’inhuma t-tipi differenti ta’ miżuri? 2.
X’inhuma l-kondizzjonijiet li taħthom jistgħu jinħarġu dawn il-miżuri? 2.1.
Jekk jogħġbok iddeskrivi l-proċedura! 2.2.
X’inhuma l-kondizzjonijiet li taħthom jistgħu jinħarġu tali miżuri? 3.
L-għan u n-natura ta’ tali miżuri? 3.1.
X’tip ta’ beni jistgħu jkunu soġġetti għal tali miżuri? 3.2.
X’inhuma l-effetti ta’ tali miżuri? 3.3.
X’inhi l-validità ta’ tali miżuri? 4.
Hemm possibbiltà ta’ appell kontra l-miżura? 1. X’inhuma t-tipi differenti ta’ miżuri?
L-Att III ta’ l-1952 dwar il-Kodiċi tal-Proċedura Ċivili jipprovdi għal żewġ tipi ta’ miżuri legali biex ikun żgurat li tkun tista’ tiġi sodisfatta talba kontestata: inġunzjoni provviżorja u infurzar provviżorju, li jipprovdu protezzjoni qabel ma tittieħed id-deċiżjoni li torbot legalment. Dan huwa supplimentat bil-miżura kawtelatorja provduta mill-Att LIII ta’ l-1994 dwar l-Infurzar.
2. X’inhuma l-kondizzjonijiet li taħthom jistgħu jinħarġu dawn il-miżuri?
2.1. Jekk jogħġbok iddeskrivi l-proċedura!
Inġunzjoni provviżorja:L-Artikolu 156 tal-Kodiċi ta’ Proċedura Ċivili jirregola l-inġunzjoni provviżorja, li l-għan tagħha huwa li tiżgura ħarsien legali immedjat sabiex ikun evitat it-taħsir tad-drittijiet li, minħabba t-trapass taż-żmien, ma jkunux jistgħu jiġu rimedjati ex post. Bl-ordni ta' inġunzjoni provviżorja l-qorti tobbliga lill-avversarju tar-rikorrent sabiex jirregola ruħu fi żmien li fih tkun għadha ma waslitx għal deċiżjoni dwar is-sustanza tat-tilwima legali bejn il-partijiet. B’mod kuntrarju għar-regoli ġenerali, il-qorti tiġġudika fuq l-applikazzjoni minn qabel u d-deċiżjoni li toħroġ l-inġunzjoni provviżorja tista’ tiġi eżegwita minn qabel irrispettivament mill-proċedura ta’ l-appelli.Bħala regola ġenerali, l-inġunzjoni provviżorja tista’ tingħata biss fuq rikors; il-qorti tista’ tilqa' t-talba ex officio biss jekk ikun hemm awtorizzazzjoni speċjali bil-liġi: f’azzjoni ta’ filjazzjoni – jekk il-proċedimenti tal-kawża ikunu ġew sospiżi – dwar l-alimenti li l-minuri jkun intitolat għalihom [L-Artikolu 153(3) ta’ l-Att dwar il-Kodiċi ta’ Proċedura Ċivili] u fi proċeduri matrimonjali dwar il-kustodja u s-sostenn tal-minuri, li jestendu jew jillimitaw id-drittijiet ta’ superviżjoni parentali u drittijiet ta' aċċess (l-Artikolu 287 ta’ l-Att dwar il-Kodiċi tal-Proċedura Ċivili).
It-talba tista’ ssir biss f’azzjoni quddiem il-qorti, bl-iktar data bikrija tkun dik tal-mument meta jitressaq ir-rikors.Fir-rigward tal-kontenut tar-rikors, għandu jintwera li ċ-ċirkostanzi preżentati fiha jkunu probabbli u li jirreferu għal waħda mis-sitwazzjonijiet speċifikati li jirrikjedu protezzjoni legali immedjata (riskju ta’ ħsara, ħtieġa għal protezzjoni legali minħabba l-bidla ta’ l-istat tat-tilwima legali, jew sitwazzjoni ta’ protezzjoni legali li titlob rikonoxximent speċjali) u l-miżura applikata għandha, ovvjament, tkun tali li tevita t-tfixkil tad-drittijiet. Skond il-liġi r-rikors m’għandux għalfejn jagħti prova li l-informazzjoni preżentata hija vera mingħajr dubju, iżda biss li hija probabbli. Hemm biss possibbiltà limitata għal verifika waqt li l-miżura tkun qed titħaddem; din tista’ tkun permessa biss jekk ir-rikors ma jkunx jista’ jiġi deċiż mingħajrha. Ir-raġuni għar-restrizzjoni hija l-għan ta’ l-inġunzjoni provviżorja u l-fatt li l-parti trid biss turi li s-sitwazzjoni hija possibbli, mingħajr ma tivverifika jekk il-kondizzjonijiet għall-applikazzjonijiet ikunux definittivament milħuqa.Meta l-qorti li tkun qed tisma' l-kawża tasal għal deċiżjoni, trid tikkunsidra jekk il-parti urietx li l-kondizzjonijiet legali li jiġġustifikaw l-ordni ta’ inġunzjoni provviżorja jkunux probabbilment milħuqa. Il-qorti hija libera wkoll li tiddeċiedi liema grad ta’ probabbiltà se tirrikjedi li l-parti jkollha turi. Jekk ir-rikors jissodisfa dawn il-kondizzjonijiet, il-qorti għandha tivvaluta l-iżvantaġġi kkawżati mill-inġunzjoni provviżorja u tqabbilhom mal-vantaġġi li jistgħu jinkisbu. Għalkemm l-Att juża l-espressjoni ‘żvantaġġ ikkawżat’ effettivament irid ifisser mhux l-iżvantaġġ li jkun diġà kkawżat iżda l-iżvantaġġ li jista’ jiġi kkawżat bl-inġunzjoni u bl-implimentazzjoni tagħha. Jekk il-valutazzjoni tirrivela li l-iżvantaġġi jaqbżu l-vantaġġi, ir-rikors ikollu jiġi miċħud. Fil-mument tal-valutazzjoni l-qorti tiddeċiedi wkoll jekk tirrikjedix li tkun depożitata garanzija għall-inġunzjoni provviżorja.
Il-qorti tiddeċiedi permezz ta' ordni dwar ir-rikors għal inġunzjoni provviżorja. F’każi eċċezzjonali l-qorti tirrevoka l-inġunzjoni provviżorja fis-sentenza tagħha.Il-qorti tista’ tiddeċiedi dwar ir-rikors jew matul is-smigħ tal-kawża proprju jew b’mod separat.L-ordni jibqa’ fis-seħħ sakemm ikun revokat jew, jekk dan ma jseħħx, sakemm jingħata l-ġudizzju finali fil-każ jew meta l-ġudizzju tal-qorti ta’ l-ewwel istanza jsir jorbot legalment.Kull wieħed mill-partijiet jista’ japplika biex l-ordni jiġi revokat.Infurzar provviżorju:L-Artikolu 231 ta’ l-Att dwar il-Kodiċi ta’ Proċedura Ċivili tirregola l-possibilitajiet ta’ infurzar provviżorju. Skond id-dispożizzjonijiet – f’xi każi – id-deċiżjoni li torbot legalment jista’ jkollha xi effetti u d-deċiżjoni tista’ tiġi infurzata qabel issir effettivament finali. Fil-każijiet elenkati fl-Artikolu 231 ta’ l-Att dwar il-Kodiċi ta’ Proċedura Ċivili, jekk il-kondizzjonijiet imsemmija jkunu sodisfatti, il-qorti ta’ l-ewwel istanza għandha tiddikjara ex officio l-ġudizzju tagħha bħala provviżorjament infurzabbli, il-qorti tat-tieni istanza tista’ tiddeċiedi wkoll dwar l-infurzar provviżorju fuq applikazzjoni mill-persuna konċernata, wara li tikkunsidra l-fatti tal-każ.Il-Kodiċi ta’ Proċedura Ċivili jinkludi lista eżawrjenti, li ma tistax tingħata interpretazzjoni wiesgħa. Għalhekk l-infurzar provviżorju ma jistax jiġi ordnat għal kwalunkwe raġuni oħra.Fuq il-bażi ta’ dan kollu, dan li ġej għandu jiġi dikjarat bħala infurzabbli, kemm jekk isir appell u kemm jekk le:deċiżjoni li tordna l-ħlas tal-manteniment jew allowance għall-kura tat-tfal u l-forniment ta’ servizzi oħra temporanji li għandhom għan simili;deċiżjoni li tordna t-terminazzjoni tad-dħul fil-proprjetà;deċiżjoni li tordna l-adempiment ta’ talba rikonoxxuta mill-konvenut;deċiżjoni li tordna l-ħlas ta’ somma ta’ flus fuq il-bażi ta’ obbligu aċċettat fi strument awtentiku jew dokument privat li jirrapreżenta prova konklużiva (l-Artikoli 195 u 196), jekk iċ-ċirkustanzi kollha li jservu bħala bażi għaliha jkunu ċertifikati b’tali dokument;deċiżjoni li tordna li tittieħed azzjoni mhux finanzjarja, jekk min jagħmel it-talba jkun se jsofri ħsara gravi u sproporzjonata jew jekk ikun diffiċli li tkun stabbilita l-ħsara kkawżata bil-posponiment ta’ l-infurzar, u jekk min jagħmel it-talba jipprovdi sigurtà adegwata.Jekk il-qorti ta’ l-ewwel istanza tiddikjara d-deċiżjoni provviżorjament infurzabbli minkejja l-Artikoli 231 u 232 ta’ l-Att tal-Kodiċi ta’ Proċedura Ċivili, il-president tal-kamra li jaġixxi fit-tieni istanza jista’ jordna li l-proċeduri jkunu sospiżi qabel ma jsir is-smigħ, iżda dan isir fuq talba tal-partijiet interessati anki jekk il-kawża fl-appell tkun ġiet differita, flimkien ma’ l-eżaminazzjoni tal-fatti kollha tal-każ.
Il-qorti tista’ tagħżel li ma tordnax infurzar provviżorju jekk dan l-ordni jkun se jġib piż ikbar u sproporzjonat fuq il-konvenut meta mqabbel ma' dak li kien ikun hemm fuq ir-rikorrent kieku dan l-ordni ma jingħatax. Il-konvenut, madankollu, għandu f'kull każ jippreżenta rikors lill-qorti; il-qorti ma tistax ex officio tiddeċiedi li tiċħad l-ordni għal infurzar provviżorju fil-każijiet elenkati.L-infurzar ta’ miżura kawtelatorja:Skond il-liġi Ungeriża, l-infurzar jista’ jiġi ordnat biss jekk il-qorti tkun ħarġet ordni ta’ infurzar. L-ordni ta’ infurzar jista’ jinħareġ jekk id-deċiżjoni finali tkun tinkludi obbligu (ordni li ssir xi ħaġa), ikun jorbot legalment jew ikun jista’ jiġi infurzat b’mod provviżorju u t-terminu ta’ żmien għall-konformità jkun skada. Jekk dawn it-tliet kondizzjonijiet ma jkunux sodisfatti b’mod simultanju, il-ħruġ ta’ ordni ta’ infurzar ma jkunx possibbli u għalhekk l-infurzar ma jkunx jista’ jinbeda. Madankollu, għall-ħarsien tad-drittijiet tal-persuna intitolata hemm il-possibbiltà li tkun ordnata miżura kawtelatorja.Għalhekk jekk l-ordni ta’ l-infurzar biex tkun sodisfatta t-talba ma tkunx għad tista’ tinħareġ iżda l-parti li titlob l-infurzar tkun uriet li t-twettiq aktar tard tat-talba jkun probabilment mhedded, fuq rikors tal-parti li titlob l-infurzar, il-qorti permezz ta’ miżura kawtelatorja tordna:sigurtà għal talba dwar flus, uis-sekwestru ta’ l-oġġett speċifikat.Tista’ tiġi ordnata miżura kawtelatorja biss fil-każi li huma speċifikati bil-liġi. Per eżempju, jekk it-talba tkun ibbażata fuq deċiżjoni li taħtha jkun jista’ jinħareġ ordni ta’ infurzar iżda dan ma jkunx jista’ jseħħ minħabba li l-ġudizzju ma jkunx għadu jorbot legalment jew minħabba li l-ġudizzju jkun jorbot legalment iżda t-terminu ta’ l-għeluq għat-twettiq ma jkunx għadu skada; jew ikunu ġew istitwiti proċeduri matrimonjali jew proċeduri oħra fuq talba fil-qrati tal-familja u l-validità tat-talba, l-ammont tagħha u l-fatt li hija dovuta jkunu lkoll ġew ċertifikati bi strument awtentiku jew dokument privat li jippreżenta evidenza konklużiva.
Fl-ewwel każ il-qorti intitolata li toħroġ ordni ta’ infurzar u fit-tieni każ il-qorti fejn ikunu ġew istitwiti l-proċeduri, ikollha d-dritt li tipproċedi.Il-qorti għandha tiddeċiedi dwar il-miżura kawtelatorja bħala kwistjoni ta’ urġenza u f’mhux iktar minn tmint ijiem tibgħat lill-marixxall l-ordni għal miżura kawtelatorja mingħajr telf ta’ żmien.L-appell kontra l-ordni għal miżura kawtelatorja m’għandux effett sospensorju.Wara li jirċievi l-ordni għal miżura kawtelatorja, il-marixxall jsejjaħ mingħajr telf ta’ żmien lill-parti li titlob għall-infurzar biex tħallas minn qabel il-pagament neċessarju għall-infurzar fi ħdan perjodu limitat ta’ żmien, u wara li jasal il-pagament bil-quddiem huwa jibda l-infurzar tal-miżura kawtelatorja mingħajr telf ta’ żmien.
2.2. X’inhuma l-kondizzjonijiet li taħthom jistgħu jinħarġu tali miżuri?
Il-kriterji li jridu jiġu applikati mill-qrati prinċipalment jirriflettu l-ħtieġa li jkun żgurat l-infurzar sussegwenti għat-talba. Fil-każ ta’ inġunzjoni provviżorja l-kriterju bażiku huwa li l-infurzar għandu jkun neċessarju biex jevita theddida imminenti ta’ ħsara jew biex iżomm is-sitwazzjoni li kkawżat it-tilwima legali jew għall-protezzjoni tad-drittijiet speċifiċi tar-rikorrent, u li l-iżvantaġġ ikkawżat mill-miżura ma jaqbiżx il-vantaġġi li jistgħu jinkisbu minnha. Fejn ikun ordnat l-infurzar provviżorju, il-qorti għandha tordna l-infurzar. Trid tiġi eżerċitata diskrezzjoni biss meta jkun hemm talba mill-konvenut biex ma jiġix ordnat infurzar provviżorju. Fejn tkun se tiġi ordnata miżura kawtelatorja, irid ikun hemm evidenza ta’ theddida għat-twettiq sussegwenti tat-talba. Għaldaqstant it-talba trid tkun ġiet kontestata fit-tliet każijiet kollha u fil-każ ta’ inġunzjoni provviżorja u ta’ miżura kawtelatorja trid tkun taħt theddida; fil-każ ta’ infurzar provviżorju l-kriterju huwa l-ħarsien ta’ l-interessi tal-persuna eliġibbli.
3. L-għan u n-natura ta’ tali miżuri?
3.1. X’tip ta’ beni jistgħu jkunu soġġetti għal tali miżuri?
Fil-każ ta’ inġunzjoni provviżorja l-qorti tordna t-twettiq ta’ dak li jkun ġie mitlub fir-rikors promotur jew fir-rikors għal inġunzjoni provviżorja fuq it-talba magħmula mill-qorti. Din tista’ testendi għal kwalunkwe talba magħmula fir-rikors.L-infurzar provviżorju jfisser l-infurzar ta’ dak li jkun ġie ordnat f’deċiżjoni tal-qorti ta’ l-ewwel istanza li jkun għad ma jkollux effett ta’ rabta legali; dan jista’ jimponi wkoll diversi obbligi jew servizzi.F’miżura kawtelatorja l-qorti tista’ tordna s-sekwestru ta’ oġġett speċifikat jew titlob garanzija għal talba finanzjarja. Jekk il-qorti tordna li tingħata garanzija għal talba finanzjarja, l-marixxall jgħaddi l-ordni tagħha lid-debitur fuq il-post, u fl-istess ħin jordna lilu/lilha biex iħallas/tħallas l-ammont rilevanti lill-marixxall mingħajr telf ta’ żmien. Jekk id-debitur ma jikkonformax, l-marixxall jista’ jieħu l-pussess ta’ kwalunkwe beni tad-debitur. Sabiex jieħu l-pussess ta’ proprjetà reali, il-marixxall jikkuntattja l-uffiċjal tar-reġistrazzjoni ta’ l-artijiet mingħajr telf ta’ żmien biex jirreġistra d-drittijiet ta’ l-infurzar sabiex jiżgura t-talba finanzjarja fil-reġistru ta’ l-artijiet.Għas-sekwestru ta' ammont, il-marixxall isejjaħ lill-istituzzjoni finanzjarja li tieħu ħsieb l-ammont li d-debitur ikun intitolat għalih b’ordni li, wara li tirċievi l-ittra ta' l-ordni, din m’għandhiex tħallas l-ammont sekwestrat u l-ammont li jkopri l-ispejjeż tal-proċeduri la lid-debitur lanqas lil xi ħaddieħor u, jekk il-bilanċ tal-kont ma jkunx jilħaq l-ammont li jrid jiġi sekwestrat, din għandha taġixxi b’mod identiku fir-rigward ta’ ħlasijiet futuri.
Is-sekwestu ordnat għal oġġett speċifikat jista’ jestendi għal kwalunkwe proprjetà mobbli li jkollha valur.
3.2. X’inhuma l-effetti ta’ tali miżuri?
Fil-każ ta’ inġunzjoni provviżorja u infurzar provviżorju, id-debitur irid jikkonforma mal-ġudizzju tal-qorti. Fuq il-bażi ta’ ordni ta’ infurzar, il-proċedura tista’ tinbeda.Hemm żewġ tipi ta’ miżuri kawtelatorji b’effetti differenti. Fejn il-miżura tkun li tikkawtela pretensjoni, id-debitur għandu jagħti ammont speċifikat ta’ flus lill-marixxall. Jekk l-istituzzjoni finanzjarja tkun tamministra l-ammont ta’ flus li d-debitur ikun intitolat għalih, l-marixxall isejjaħ lill-istituzzjoni finanzjarja li tieħu ħsieb l-ammont li d-debitur ikun intitolat għalih b’ordni li, wara li tirċievi l-ittra ta’ l-ordni, din m’għandhiex tħallas l-ammont sekwestrat u l-ammont li jkopri l-ispejjeż tal-proċeduri la lid-debitur lanqas lil xi ħaddieħor u, jekk il-bilanċ tal-kont ma jkunx jilħaq l-ammont li jrid jiġi żgurat, din għandha taġixxi b’mod identiku fir-rigward ta’ ħlasijiet futuri. L-istituzzjoni finanzjarja tinforma lill-marixxall fi żmien tmint ijiem minn meta tirċievi l-ittra ta’ l-ordni dwar l-ammont li fuqu setgħet tapplika l-miżura, u wara dan il-beni tad-debitur ikunu jistgħu jiġu sekwestrati biss sa l-ammont tal-bilanċ li jibqa' dovut. Jekk id-debitur ma jkollux l-ammont speċifikat ta’ flus, jiġu sekwestrat oġġett ieħor.Fejn oġġett speċifikat ikun se jiġi sekwestrat, id-debitur jista’ jkompli jużah jekk dan ma jkunx irid jiġi msakkar fiżikament iżda ma jkunx liberu li jiddisponi minnu. Jekk l-marixxall jsakkar l-oġġett fiżikament, ikun reat jekk tinfetaħ il-kamra li fih jinżamm l-oġġett, jekk jitneħħa s-siġill li jindika s-sekwestrar jew jiddisponi mill-oġġett jew juża l-oġġett sekwestrat u min ikun ħati ta’ dan jiġi mħarrek (vjolazzjoni tas-siġilli).
3.3. X’inhi l-validità ta’ tali miżuri?
Permezz ta’ ordni l-qorti tiddeċiedi dwar ir-rikors għal inġunzjoni provviżorja. L-ordni jibqa’ fis-seħħ sakemm jiġi revokat, jew jekk ma jiġix revokat, sakemm isir ordni li jagħlaq il-każ jew meta jikseb effett legali fl-ewwel istanza.Il-miżura kawtelatorja tibqa’ fis-seħħ sakemm issir l-ordni ta’ l-infurzar tat-talba jew sakemm il-qorti tiddeċiedi li ttemm il-miżura kawtelatorja.L-infurzar provviżorju jfisser l-infurzar ta’ l-obbligu stabbilit fid-deċiżjoni qabel ma dan jikseb effett li jorbot legalment, kemm jekk ikun hemm appell u kemm jekk le. Għaldaqstant, dan m’għandu l-ebda limitu ta’ żmien.
4. Hemm possibbiltà ta’ appell kontra l-miżura?
Hemm possibbiltà ta’ appell separat kontra l-ordni għal inġunzjoni provviżorja. Is-sottomissjoni ta’ dan l-appell hija regolata mir-regoli ġenerali. Il-limitu huwa ta’ 15-il ġurnata. L-appell irid isir fil-qorti li tkun tat id-deċiżjoni. Jekk l-appell ikun sostanzjat, il-qorti tirrevoka l-inġunzjoni provviżorja tagħha. Inkella, b’rikors – jew jekk ir-rikorrent jabbanduna t-talbiet – il-qorti tista’ tibdel l-ordni hi stess.Il-qorti hija obbligata li tordna infurzar provviżorju fil-każi elenkati fl-Att. Il-konvenut jista’, madankollu, jitlob li l-infurzar provviżorju jiġi mħassar jekk dan ikun ifisser piż sever u sproporzjonat għalih/għaliha. Ir-rikors għandu jiġi ppreżentat fil-qorti li tisma’ l-każ.Jista’ jitressaq appell kontra ordni għal miżura kawtelatorja fil-qorti li tisma’ l-każ. Madankollu, dan m’għandu l-ebda effett sospensiv fuq l-infurzar. Il-partijiet jistgħu jressqu appell fi żmien 15-il ġurnata mit-tħabbir ta’ l-ordni.
« Miżuri temporanji u miżuri ta’ prekawzjonijiet - Informazzjoni Ġenerali | Ungerija - Informazzjoni Ġenerali »